GiliGold/VAD_KnessetCorpus huggingface dataset:
מיכל רימון: דוגמה שחשוב לנו להעלות פה זה שני פרויקטים לאומיים של תחבורה ציבורית - הרכבת הקלה בירושלים ובגוש דן – שמתנהלים היום ובשל היעדר התקנות לא כפופים לתקנות מקיפות דין שדואגות לכל האספקטים, ושוב זה יהיה בכיה לדורות.
מיכל רימון: בעקבות הדיון האחרון בוועדת העבודה והרווחה אנחנו רוצים לציין שגם כשיותקנו התקנות הנוגעות להנגשת מקומות ומבנים קיימים תהיה בעיה ליישם אותן בגלל המגבלה של לוח הזמנים, שנקבע בחוק.
מיכל רימון: מתוך שש שנים שהמחוקק הקציב להנגשה למשק הפרטי יישארו להם בפועל שנתיים-שלוש לבצע את כל ההנגשה, והמשק ייתקל בבעיה קשה לעמוד בלוח הזמנים הזה.
מיכל רימון: סביר להניח שהתוצאה של זה היא שנידרש להכניס שינוי לחוק כדי לדאוג שכשהתקנות תיכנסנה לתוקף הן תוכלנה להיות מיושמות באופן ריאלי.
מיכל רימון: תודה רבה.
דוד טל: נציג משרד הפנים, בבקשה.
רני פינצ'י: שר הפנים אישר לחתום על תקנות בנוגע לעיריות האיתנות, כדי שיוכלו לפעול לכך - - -
שלמה מולה: מה זה "רשויות איתנות"?
שלמה מולה: אחרים לא?
רני פינצ'י: העלות המוערכת של יישום החוק על מבנים קיימים היא בערך 2.5 מיליארד שקלים.
רני פינצ'י: התקציב הזה לא קיים ברשויות המקומיות, גם אם פורשים אותו ל-12 שנה.
דוד טל: אם נפרוש את זה ל-20 שנה זה יהיה קיים?
רני פינצ'י: יהיו רשויות שבהן זה לא יהיה קיים.
רני פינצ'י: בואו נזכור שהיום כ-120 רשויות מצויות בתוכניות הבראה.
רני פינצ'י: כלומר, הן לא מצליחות לגמור את השנה.
שלמה מולה: זאת אומרת, יהיו אזרחים שייהנו וכאלה שלא ייהנו.
רני פינצ'י: יש היום כ-120 רשויות בתוכניות הבראה.
רני פינצ'י: אלה רשויות שאינן מצליחות לגמור את השנה, יוצרות גירעון מדי שנה בשנה בתפעולן השוטף, מבלי שהטלנו עליהן חבויות ומשימות נוספות.
רני פינצ'י: אשר על כן פנה משרד הפנים כבר לפני למעלה משנה למשרד האוצר בבקשה לתוספת תקציב למימון.
רני פינצ'י: התחלנו עם תוספת תקציב קטנה, אמרנו שנממן בהתחלה סקר כדי שנדע על מה אנחנו מדברים.
רני פינצ'י: נוקבים ב-2.5 מיליארד שקלים, שזו הערכה בלתי מקצועית.
רני פינצ'י: זו הערכה שעשו אנשי המרכז לשלטון מקומי, ראשי הרשויות, גזברים.
רני פינצ'י: אין לנו שום עבודה שזה אכן הסכום הנדרש.
דוד טל: אבל למה משרד הפנים טרם הגיש תקנות לוועדת העבודה עד היום?
יהודה זמרת: התקנות אמורות להיות מוגשות על-ידי שר המשפטים ובאישור שר האוצר ושר הפנים, משום שהן נוגעות לרשויות המקומיות.
יהודה זמרת: כשאנחנו מחוקקים תקנות או מטילים חובות על רשויות מקומיות, אנחנו צריכים לדעת שהרשויות יכולות לעמוד בהן.
יהודה זמרת: זה תפקידנו.
דוד טל: מה שאתה אומר לי זה שלא יהיו תקנות כאלה גם בעוד 12 שנה.
יהודה זימרת: אני לא אומר את זה.
דוד טל: אני אומר את זה.
דוד טל: זה הנפקא מינה שאמר הדובר קודם.
יהודה זימרת: אסביר מה עשינו.
יהודה זימרת: כשאנחנו מאשרים תקנות אנחנו צריכים לדעת שיש להן מקור תקציבי, אחרת הרשויות המקומיות לא יוכלו לקיים.
דוד טל: אין לכם 250 מיליון שקלים כל שנה?
יהודה זימרת: תקציב הפיתוח של כל המשרד הוא בסביבות 250 מיליון שקלים לכל המטרות.
יהודה זימרת: זה מה שיש.
שכיב מוראד שנאן: וזו לא מטרה מספיק חשובה?
יהודה זימרת: זה בשביל כבישים, ביוב, שיפוץ בתי ספר - - -
שכיב מוראד שנאן: כמה מתוך ה-250 אתם יכולים לתת?
דוד טל: לא, אנחנו לא נמצאים עכשיו במשא ומתן.
דוד טל: בגלל זה שאתם לא מגישים, התקנות האלה תוקעות את החוק.
דוד טל: אתם הופכים להיות עברייני חוק.
רני פינצ'י: ולכן דיברתי על הרשויות האיתנות, אדוני היושב ראש.
יהודה זימרת: כדי לתת פתרון לנושא הזה, אמרנו שאנחנו לא יכולים להטיל על רשויות שנמצאות בתוכנית הבראה משימות.
יהודה זימרת: הן נמצאות במצב תשתיות הרבה יותר גרוע ולכן ההוצאות שלהן - - -
דוד טל: מה זה אתה לא יכול?
דוד טל: אדוני, אתה רשות מבצעת?
דוד טל: יש כאן רשות מחוקקת שקבעה שאתה צריך לבצע את זה.
יהודה זימרת: כתוב ששר הפנים צריך לתת את אישורו.
יהודה זימרת: שר הפנים אומר שאם אין תקציב הוא לא נותן את אישורו.
יהודה זימרת: החוק נתן את הסמכות לשר הפנים.
דוד טל: אבל כששר הפנים עלה להישבע אמונים למדינת ישראל, הוא התחייב לקיים את החלטות הכנסת.
יהודה זימרת: אבל הכנסת אמרה: בלי אישורך אין תקנות.
יהודה זימרת: הוא מקיים את מה שהכנסת אמרה.
דוד טל: הכנסת נתנה לו 12 שנים לקיים את זה, אבל אני צריך את התקנות קודם כדי שאוכל לפרוש את זה על פני 12 שנים.
דוד טל: גם אז אני צריך לתקן את החוק.
יהודה זימרת: המחוקק אמר שצריך לאשר את התקנות האלה.
יהודה זימרת: שר הפנים אומר שהוא לא יאשר כרגע את התקנות האלה בלי מקורות כספיים שיועמדו לביצוען.
יהודה זימרת: לא אהפוך את הרשויות המקומיות לעברייניות בעל כורחן.
יהודה זימרת: אחרי ששר הפנים בחן את הנושא הוא אמר שיש מספר מסוים של רשויות מקומיות שיש להן יכולת כלכלית עצמאית.
דוד טל: ראש עיריית ראשון לציון - אני בן עירו – ואמר לי שהוא מוכן להניע את הנושא הזה ככל אשר יידרש.
יהודה זימרת: זה מה שאמרנו.
יהודה זימרת: שר הפנים אמר שהוא מסכים ש-40 רשויות ראשונות ייכנסו כרגע, שהן רשויות שמסוגלות להחזיק את המטלה הזו בעצמן, בלי תוספת תקציבית.
דוד טל: אבל להן אתה צריך להתקין תקנות?
יהודה זימרת: התקנות הן תקנות של שר המשפטים, ונוכל לתת את הסכמתו של שר הפנים לקדם את התקנות, מתוך זה שהן יחולו בשלב ראשון על 40 הרשויות שמסוגלות לעמוד בזה, במגבלות התקציביות - - -
דוד טל: ומתי זה יהיה מוכן?
יהודה זימרת: מבחינתנו אנחנו יכולים להוציא בימים הקרובים את ההסכמה העקרונית שלנו.
יהודה זימרת: יש את הרשימה, שכבר נתנו.
יהודה זימרת: ישבנו עם גורמי הנציבות והבהרנו להם את עמדתנו לגבי 40 הרשויות, זה כבר הועבר אליהם.
יהודה זימרת: במקביל, שר הפנים פנה לשר האוצר במכתב לפני כחודש וחצי ואמר לו שכדי לאפשר את הרחבת היריעה אנחנו מבקשים להקצות תקציבים, בפרישה כמובן, על מנת לאפשר לרשויות המקומיות היותר חלשות לעמוד בזה.
דוד טל: אני רוצה לומר לך שבשיחה עם שר האוצר הוא מוכן שהוא לשים בצד איזו משכנתא לרשויות חלשות – הוא לא אמר כמה.
ערן טמיר: אני רוצה להדגיש כמה דברים.
ערן טמיר: ראשית, כרגע אנחנו מדברים על תקנות שעוסקות בנגישות של מבנים קיימים, שאחריות ההתקנה שלהן היא על שר המשפטים והנציבות לנגישות ישראל עשתה את העבודה המקצועית בנושא, כולל הניסוח.
ערן טמיר: התקנות הועברו למשרד הפנים לפני כשנה וחצי, היה להם הרבה זמן לדון בזה.
ערן טמיר: מעבר לזה, לפני מספר חודשים טובים, אחרי שמשרד הפנים לא סחב את ההסכמה שלו, הגענו לדיון אצל המשנה ליועץ המשפטי, שקבעה קביעה מסוימת שמשרד הפנים לא היה מוכן לקבל גם אותה.
דוד טל: שהייתה במקרה היועצת המשפטית של משרד הפנים?
ערן טמיר: נכון.
ערן טמיר: אני לא רוצה להיכנס לפרטים, אבל היה מדובר על הסדר של 40 רשויות, ומשרד הפנים לא היה מוכן לדבר גם על זה, כולל פתרון גם לרשויות אחרות, חלשות יותר.
ערן טמיר: זה נמשך כי משרד הפנים מסרב לחתום כבר כשנה וארבעה חודשים.
יעקב עילם: יש פה איזושהי הונאה מצד משרד הפנים.
יעקב עילם: משרד אחראי גם על תקנות למבנים חדשים, ואני לא רואה סיבה מדוע את זה צריך למשוך שנתיים מעבר למה שהחוק קבע.
יעקב עילם: אין פה עניין של מימון, זה עניין של חוק התכנון והבניה, וגם בזה לא עומדים.
יעקב עילם: דבר שני, יש פה דבר שהם אולי מנסים לא להראות, וזה התקנות ששר הפנים לא חותם עליהן חלות גם על המגזר הפרטי ולא רק על הרשויות המקומיות.
יעקב עילם: כל המגזר הפרטי, מהקיוסק ועד הקניון, לא מבצע את הפעולה הזאת בגלל שהתקנות לא קיימות, וזה לא קשור לרשויות המקומיות.
דוד טל: משרד הפנים, אתם מבינים את הנזק שאתם עושים?
יהודה זימרת: אסביר מה הפתרונות.
יהודה זימרת: החוק הזה יכול לחול על רשויות מקומיות, ויכול להיות שלא לחול עליהן.
יהודה זימרת: אפשר לקדם את התקנות האלה לגבי כל המגזר הפרטי.
יהודה זימרת: את ההסכמה שלנו צריך רק השלטון המקומי.
דוד טל: קודם תעשה סדר אצלך בבית ואחר כך תבקש לעשות סדר בחוץ.
יהודה זימרת: אבל שאף אחד לא יגיד לנו מילים כמו "הונאה".
יהודה זימרת: אין שום סיבה לעכב בגללנו.
דוד טל: העובדה היא שאתם, ורק אתם – והדברים נאמרו על-ידי שרית דנה - - -
יהודה זימרת: שרית דנה לא אמרה את הדברים האלה.
דוד טל: אדוני, היא אמרה דברים יותר קשים מאלה.
דוד טל: אני יודע להגיד לך את זה.
יהודה זימרת: שנינו היינו בישיבה.
יהודה זימרת: תראה את סיכומי הדיון שיצאו משם - לא כך היו הדברים.
דוד טל: אבל אתה מבין שאתם הציר שעליו סובב כל נושא התקנות?
יהודה זימרת: אנחנו נוגעים רק בציר מאוד צר, מבחינתנו, של שלטון מקומי.
יהודה זימרת: כל התקנות שעוסקות בבתים ובמקומות פרטיים לא קשורות.
רוני שכטר: סלח לי, אתה מייצג את השלטון המקומי או את משרד הפנים?
יהודה זימרת: אני מייצג כרגע את משרד הפנים, שהוא הרגולטור.
רוני שכטר: יפה מאוד.
רוני שכטר: מדוע השר שלך לא הגיע לפה, אחרי כל כך הרבה שנים שהוא מצהיר?
שלמה מולה: אדוני היושב ראש, אני מסרב לקבל את זילות הכנסת.
שלמה מולה: לא יכול להיות שהכנסת תחוקק חוקים והשרים יזלזלו בהם.
שלמה מולה: גם אם יש להם מה להגיד, יבואו ויגידו לפני שמחוקקים את החוק, יגידו: אין לנו תקציב.
שלמה מולה: הכנסת מחוקקת, אז שר הפנים צריך ללכת לשר האוצר.
שלמה מולה: אם הוא לא מצליח מול שר האוצר יש ראש ממשלה, ילכו לראש הממשלה וישיגו תקציב.
דוד טל: ככה זה עבד בסוכנות, נכון?
שלמה מולה: נכון, ככה זה עבד בסוכנות.
שלמה מולה: לא יכול להיות שחלק מהאזרחים ייהנו – רשות שיש לה כסף תיתן, ורשות שאין לה כסף לא תיתן.
שלמה מולה: אנחנו חוזרים לאותה מדיניות אטומה, שהעשירים תמיד יישארו עשירים, תהיה להם נגישות למקומות ציבוריים, למקומות כאלה ואחרים, והעניים תמיד יישארו עניים.
שלמה מולה: לזה נותנים השרים את היד.
שלמה מולה: אדוני היושב ראש, אני לא יודע מה הדרכים שבהן צריך לפעול, אבל הדבר הזה לא יכול לעבור.
דוד טל: מה אתה מציע?
שלמה מולה: צריך לקיים פה דיון בנוכחות שר הפנים ושר האוצר, שיבואו ויסבירו איך הם יכולים להיות עבריינים על החוק.
דוד טל: חבר הכנסת שנאן, בבקשה.
שכיב מוראד שנאן: אני רוצה לציין מצב אבסורדי, שיש מחלקות רווחה במדינת ישראל שמסונפות לרשויות המקומיות, שלהן אין נגישות לנכים.
שכיב מוראד שנאן: ציבור הנכים, המחלקה הכי רלוונטית מבחינתו ברשות המקומית היא מחלקת הרווחה, מר זמרת.
שכיב מוראד שנאן: שווה לפחות לסייג את זה, שיטפלו קודם כול בכל מחלקות הרווחה במדינת ישראל, שיהיו נגישות לנכים.
רוני שכטר: שאלה לי לאדוני ממשרד הפנים:
רוני שכטר: אתם יכולים לספר לנו כמה משרדים שלכם לא נגישים?
רוני שכטר: זה עוד לפני שהגענו לעניין התקנות - שירות לאזרח.
רוני שכטר: עובדים תחת הכנפיים של החוק, תחת האיום של החוק, או שצריך להתייחס גם לאזרחים הנכים?
יהודה זימרת: הגענו לנושא התקנות ולא לנושא משרדי הממשלה.
רוני שכטר: לפני כשנה השר שלך סיפר לי שהכול מוכן והוא הולך לחתום.
יבינה זכאי: אני רוצה לחלק את התשובה למבנים חדשים ומבנים ישנים.
יבינה זכאי: לגבי מבנים חדשים, בכל הפרוגראמות של משרד החינוך והתוכניות האדריכליות למוסדות חינוך חדשים שנבנים במדינת ישראל יש סעיף שמדבר על חובה לקבל חוות דעת של מורשה נגישות יועץ נגישות.
יבינה זכאי: יישרנו קו עם החוק במובן הזה, ואין בעיה עם המבנים החדשים.
יבינה זכאי: לגבי המבנים הישנים, יש היום נוהל פניה במשרד.
יבינה זכאי: כלומר, כל רשות חינוך מקומית שבתחומה קיים איזשהו מוסד חינוך, בין אם הוא רשמי ובין אם מוכר שאינו רשמי – קרי, בבעלות תאגידים, לרבות תאגידים חרדים - פונה למנהל אגף בינוי ומקבל אישור להנגשה, לרבות תקצוב, למרות שבשלב זה התקצוב הוא וולונטרי ולא על פי חובה חוקית.
יבינה זכאי: התקנות שלנו ניסו לצלם את הנוהל, שהוא נוהל טוב ועובד בפועל כבר שש שנים בצורה מניחה את הדעת.
יבינה זכאי: התייעצנו עם הרבה מאוד רשויות מקומיות, שאמרו לנו שהנוהל הזה הוא נוהל טוב ועובד, נוהל שהם מרוצים ממנו.
יבינה זכאי: לכן, התקנות שלנו הם יחסית תקנות קצרות.
דוד טל: אבל צריך לאשר אותן.
יבינה זכאי: שרת החינוך כתבה מכתב לאדוני היום, שבו הוא מציינות שלפני כחודש וחצי היא כבר פנתה לגורמים - - -
דוד טל: כרגע ניהלתי את ועדת הכלכלה, גם שם שר התשתיות כתב מכתב אתמול בלילה.
דוד טל: אם רוצים להתייחס לזה בכבוד הראוי, אי-אפשר לכתוב יום-יומיים לפני כן, שיושב ראש הוועדה יוכל לעיין?
דוד טל: אני אפילו לא יודע מה כתוב פה.
יבינה זכאי: אומר לאדוני מה כתוב פה.
דוד טל: אז בפעם הבאה אל תשלחי מכתב, אסתפק בזה שתגידי את הדברים.
יבינה זכאי: אני מקבלת את ההערה.
דוד טל: דרך אגב, זה לא רק המשרד שלכם, כמעט כל הרשות המבצעת.
יבינה זכאי: התקנות מוכנות.
יבינה זכאי: אחת הסיבות שזה לקח כל כך הרבה זמן היא שהתייעצנו עם גורמים מבית - כולל האגף לחינוך מיוחד והמינהל הפדגוגי, תקציבים, בינוי ופיתוח - והן מחוץ, עם משרד השיכון, משרד הפנים, משרד האוצר ומשרד המשפטים.
יבינה זכאי: גורמים רבים מאוד נתנו דעתם על התקנות האלה, ואנחנו חושבים שהן תקנות טובות.
יבינה זכאי: פנינו לגורמים שאנחנו מחויבים להיוועץ בהם על פי דין.
יבינה זכאי: יש לי תשובה בכתב של עורכת הדין נועה בן שבת, היועצת המשפטית של ועדת העבודה והרווחה בכנסת, שאין טעם להגיש אותן לכנסת לפני שיש לי אישור על היוועצות.
יבינה זכאי: לכן, השרה פנתה לפני כחודש וחצי לדוקטור דינה פלדמן, נציבת השוויון, למר עדי אלדר, יושב ראש מרכז השלטון המקומי ולגברת יעל יקואל, שהיא מנהלת פורום הארגונים.
יבינה זכאי: היא ביקשה אישור על חובת היוועצות על מנת שנביא את זה לפתחה של הוועדה.
דוד טל: כמה זמן לוקח אישור על חובת היוועצות?
יבינה זכאי: אני לא יודעת, אדוני.
יבינה זכאי: זה כבר לא במגרש שלנו.
יבינה זכאי: המכתב נשלח ב-19.6.2008, אחרי שהתקנות האלה עברו כמעט 30 גורמים אפשריים.
יבינה זכאי: הגורמים שהשרה שלחה אליהם לא רואים בפעם הראשונה את התקנות האלה.
יבינה זכאי: יש חלופת מכתבים והיוועצות קודמת בין הלשכה המשפטית לבין אותם גורמים.
יבינה זכאי: כל שאלה והערה של הגורמים הללו נלקחה בחשבון וניתנה לה תשובה.
יבינה זכאי: דרך אגב, חלק גדול מההערות בכלל לא שייכות לתקנות.
יבינה זכאי: אלה הם דברים שהם בנפשה של הנציבות, ואני מבינה אותה.
דוד טל: אמרי לי, גברתי, איך ייראה בעינייך שיושב ראש ועדת הכנסת, כשיגיע פטור מחובת הנחה של משרד החינוך, לא יתייחס לזה?
יבינה זכאי: אני לא מבינה את השאלה.
דוד טל: יש פעמים ששרת החינוך מבקשת פטור מחובת הנחה לגבי הצעת חוק ממשלתי.
דוד טל: איך זה נראה בעינייך שתוגש בקשה כזאת ליושב ראש ועדת הכנסת, ויושב ראש ועדת הכנסת לא יתייחס לפניה הזאת.
דוד טל: במילים אחרות, לא ייתן לה את הפטור המיוחל.
יבינה זכאי: אדוני, אבל אנחנו עובדים על זה כבר למעלה משנתיים.
דוד טל: שנתיים ימים?
יבינה זכאי: כן, 30 גורמים נתנו את דעתם על זה.
יבינה זכאי: עובדה חודש וחצי מחכים לתשובה על מכתב שהשרה שלחה.
יבינה זכאי: סברתי שתוך שלושה ימים יהיה לי את המכתב המיוחל ביד ואוכל להגיש את התקנות לוועדה.
יבינה זכאי: דרך אגב, אם אדוני יסכים, אין לנו בעיה להגיש את התקנות לוועדה מחר בבוקר, והנציגות והגורמים האחרים שיש עמם חובת היוועצות על-פי דין, יאמרו את הערותיהם בוועדה וייתנו את האישור בפרוטוקול.
דוד טל: זו הדרך להיוועץ אתם, להביא את זה לוועדה ותדונו בוועדה?
יעקב עילם: אני חושב שזה לעג לרש מה שנציגת משרד החינוך מעלה פה.
יעקב עילם: ראיתי את התקנות האלה והן בערך שני דפים - - -
יבינה זכאי: לא, הן שמונה עמודים.
יעקב עילם: שמונה עמודים, סליחה, ויש בהם שני סעיפים; בית ספר בנוי, לפי דעת משרד החינוך, משירותים ומעלית.
יבינה זכאי: לא, זו החובה בחוק לגבי התקינה.
יעקב עילם: גברתי, תאמיני לי שאני יודע על מה אני מדבר.
יעקב עילם: את כנראה לא מעודכנת.
דוד טל: מר עילם, לא על פסים אישיים.
דוד טל: הגברת מייצגת משהו.
יעקב עילם: ניתן לראות את התקנות, הן פורסמו באתר של הנציבות והן כוללות שני סעיפים: מעלית ושירותים.
יעקב עילם: בית-ספר כנראה לא צריך לא מעברים, לא פתחים ולא דרכי גישה.
יבינה זכאי: אדוני טועה.
יבינה זכאי: זה לא נכון.
יעקב עילם: אז בואו נשמע את נציג הנציבות.
יעקב עילם: הוא יכול גם להעיד.
דוד טל: נמצא פה נציג של משרד הביטחון?
ציפי קליינבוים: אם ירשה לי כבוד היושב ראש, אני רוצה לפתוח במשהו אישי.
ציפי קליינבוים: אני אישה נכה ואמא נכה לילדים, ואני חושבת שהחוק הזה מאוד חשוב וצריך לקדם אותו.
ציפי קליינבוים: הבן שלי סיים השנה י"ב ולא הייתי במשך 12 שנות הלימודים שלו פעם אחת בכיתה שלו, כי לא יכולתי להגיע אליה.
ציפי קליינבוים: אני אחראית על נושא התקנות של משרד הביטחון.
ציפי קליינבוים: יש לנו תקנות להנגשת שירותי חירום והתגוננות אזרחית.
ציפי קליינבוים: לפי סעיף 19ס"ז אמורים היינו לקבל את הסכמת שר האוצר לתקנות.
ציפי קליינבוים: ב-15 ביוני שר הביטחון שלח לשר האוצר את התקנות שלנו ואנחנו וממתינים עד עצם היום הזה לקבל את התייחסותו.
ציפי קליינבוים: כמו כן, יש לנו תקנות שמתקנות את המפרטים למקלטים.
ציפי קליינבוים: אני מקווה שזה יסתיים בימים הקרובים.
דוד טל: אני מקווה אבל אני מניח שלא.
דוד טל: היה פה דיון בנושא הזה לפני כחודשיים.
דוד טל: העליתי את הנושא הזה בישיבת נשיאות עם יושבת ראש הכנסת, היא פנתה לשרים הרלוונטיים ושום דבר לא זז.
דוד טל: נציגת משרד התקשורת, בבקשה.
דוד טל: זה למעשה המשרד היחיד שאפשר לשבח אותו על שהקדים ועשה, אם כי בפעם האחרונה נשאר זנב קטן של בזק.
בת שבע נחמיה: הגשנו את התקנות לוועדת המשנה של ועדת הרווחה.
בת שבע נחמיה: התקיים דיון ראשון בתקנות ובסיום הדיון סוכם שנכניס תיקונים שונים שעלו במסגרת הדיון, ונבחן פניות נוספות מטעם הנציבות וארגונים.
בת שבע נחמיה: לפני כשבוע קיבלנו הערות נוספות מטעם הנציבות.
בת שבע נחמיה: בימים אלה אנחנו בוחנים אותן נפעל בהקדם להגיש טיוטה עדכנית לוועדה.
ערן טמיר: אני רוצה לעדכן לגבי התקנות שמשרד המשפטים אחראי עליהן והנציבות עסקה בהכנתן.
ערן טמיר: חלק מזה זה חדשות טובות.
ערן טמיר: הנציבות טיפלה בארבעה סטים של תקנות: תקנות נגישות אתר, תקנות נגישות מקום קיים, תקנות נגישות מבנים קיימים ותקנות נגישות השירות.
יולי יואל אדלשטיין: את כל זה משרד המשפטים היה אמור להגיש.
ערן טמיר: ארבעת הקבצים האלה של התקנות כבר מוכנים.
ערן טמיר: שניים מהם על שולחן הוועדה, אחד מהם בדיונים לקראת סוף העבודה בוועדת העבודה והרווחה - תקנות נגישות אתר.
ערן טמיר: תקנות נגישות השירות מחכות על שולחן הוועדה עד שתקנות אישור האתר יסתיימו.
ערן טמיר: כלומר, אלה תקנות שכבר נמצאות בדיון בכנסת.
ערן טמיר: שני הקבצים האחרים של התקנות – תקנות נגישות מקום ומבנים קיימים - מעוכבים משום ששר הפנים צריך לחתום על האישור.
ערן טמיר: התקנות שמשרד המשפטים היה אחראי עליהן היו מוכנות מזמן.
דוד טל: קיבלתי רושם שבמשרד הפנים יש שר פנים דינמי, שהכול מתנהל שם, אבל אני רואה שהדברים מתנהלים בעצלתיים, לצערי.
ערן טמיר: אם נציגי משרד הפנים מצהירים פה שהם הסכימו להסדר - - -
יהודה זימרת: אנחנו לא הסכמנו ולא מצהירים, זה לא בית משפט.
יהודה זימרת: זו הכנסת.
ערן טמיר: אני יודע.
ערן טמיר: אז למה לא הביאו את מכתב השר חתום לכאן והיינו מתחילים.
דוד טל: אנחנו נקצר את ההליכים, כנראה.
דוד טל: לדיון הבא נזמן את שר הפנים ואת שר האוצר.
דוד טל: עד שהם יגיעו, אני מודיע חד-משמעית, כל הבקשות של משרד האוצר ומשרד הפנים שיגיעו לוועדה יעוכבו על-ידי בכוונה תחילה.
דוד טל: אני חורג ממנהגי, מה שלא עשיתי אף לא פעם, אבל אם משרד הפנים ומשרד האוצר יכולים להרשות לעצמם לזלזל בחוק שחברי כנסת ישראל העבירו אז כנראה שצריך לזלזל גם במשרדים הרלוונטיים כדי שאולי הם יתעוררו ויביאו את הדברים לכלל סיום.
דוד טל: תעבירו את זה, בבקשה, לשרים הרלוונטיים.
דב בארי: הרבה לחדש ממה שאמרתי בדיון לפני חודשיים אין לי.
דוד טל: זאת אומרת ששום דבר לא מתקדם.
דוד טל: המצב סטטי.
דב בארי: משרד האוצר ממשיך את הקו שאותו טענתי גם בפעם שעברה.
דב בארי: התקנות, כאשר הן מגיעות למשרד האוצר, השר חותם עליהן.
דב בארי: בדיון הקודם הזכרתי שזה לא מעוכב כרגע אצל משרד האוצר.
ציפי קליינבוים: שלחנו תקנות ממשרד הביטחון ב-15 ביוני ועוד לא קיבלנו תשובה.
דב בארי: את תקנות משרד הביטחון ראיתי הבוקר במקרה.
דוד טל: תמיד זה מגיע בבוקרו של הדיון.
דב בארי: חבל שיש שם הפניות למשרדים אחרים, שיש עלויות תקציביות, כמו תקנות על מוסדות של משרד הרווחה.
דב בארי: משיחה שערכתי עם משרד הרווחה הם דרשו לבוא אתכם בדין ודברים, כי הם בכלל לא מכירים את זה.
דוד טל: אדוני, אני רוצה לבקש ממך בנימה אישית; דיברתי עם שר האוצר והוא אמר לי שהוא מוכן לשים משכנתא קטנה לרשויות חלשות לצורך העניין הזה.
דוד טל: אולי תבוא בדברים עם שר האוצר ועם נציג הרשויות או נציגי משרד הפנים.
דוד טל: דרך אגב, הוא לא נקב בסכום.
דוד טל: שר הפנים יאשר עכשיו תקנות ש-15 או 20 הרשויות האיתנות יתחילו לבצע.
דוד טל: מבחינתי, לא אכפת לי אם תבוא פניה משר הפנים לפרוש לעוד 15 שנים, במקום ל-12 שנים, ולו רק שהתהליך יתחיל לנוע.
דוד טל: אתם תבואו בדברים עם משרד הפנים על גודל המשכנתא, לאילו רשויות חלשות אתם נותנים אותה.
דוד טל: כדי שנאמר שגם הרשויות החזקות וגם הרשויות הקטנות הללו - כל שנה יהיו עוד מספר רשויות, ואולי בעוד 15 שנה נגיע למצב שכלל הרשויות במדינת ישראל יעמדו בזה.
דב בארי: אני עצמי לא אחראי על תחום הרשויות המקומיות במשרד האוצר.
דב בארי: שוחחתי על זה עם האחראית אצלנו, נטשה אפשטיין.
דוד טל: אבקש לזמן אותה בפעם הבאה.
דב בארי: הגישה שמשרד האוצר נקט בה – וראינו את זה במשרדים האחרים, שכן התקינו תקנות - שהדברים נעשו מתוך המקורות שלהם, כי זה נושא חשוב.
דב בארי: זה כולל את כל משרדי הממשלה, וזה כולל גם את הבקשה שלנו והדרישה שלנו ממשרד הפנים.
דב בארי: בכל אופן, אדבר עם נטשה עוד היום, אזכיר לה את השיחה שלך עם שר האוצר ונראה לאן אנחנו יכולים לקדם את זה.
יהודה זימרת: לתקנות יש שני חלקים: יש את התקנות שעוסקות בבניינים קיימים וחדשים.
יהודה זימרת: לגבי בניינים חדשים, אחרי סיום כל הליך ההתייעצות עם הנציבות, המועצה הארצית לתכנון ובנייה, ואחרי קבלת אישור נוסח סופי ממחלקת נוסח חקיקת משנה במשרד המשפטים - שאני מקווה שזה יגיע אליהם בשבועות הקרובים - זה יועבר לדיון בוועדת הכנסת לצורך אישור וכניסה לתוקף.
ערן טמיר: אני רוצה לענות על מה שנציגת משרד התקשורת אמרה, וזו דוגמה טובה גם למשרדים אחרים.
ערן טמיר: אנחנו משבחים, בצדק, את משרד התקשורת על זה שהוא הגיש את התקנות שלו, שהן יחסית יותר פשוטות מהאחרות, מהר וראשון.
ערן טמיר: זה נכון, אבל משרד התקשורת היה חייב בחובת היוועצות עם הנציבות והארגונים.
ערן טמיר: בטיוטה הראשונה שהוא חילק להתייעצות הוא קיבל הרבה הערות, גם מאתנו, גם מטעם הנציבות וגם מטעם הארגונים.
ערן טמיר: הוא כמעט לא קיבל אף לא אחת מההערות שלנו.
ערן טמיר: התנהל דיון, כל ההערות שהעבירו לו עלו במהלך הדיון, ואז יושב ראש ועדת המשנה, חבר הכנסת רן כהן, אמר להם: יש פה הרבה הערות, קחו את זה בחשבון.
ערן טמיר: אחרי זה הייתי בקשר עם משרד התקשורת, הן בדואר אלקטרוני והן טלפונית.
ערן טמיר: אנחנו משחזרים הערות שקיבלו הן בשלב ההיוועצות הראשוני והן בוועדה, הם לא היו צריכים מכתב בשביל זה.
ערן טמיר: עכשיו הם מספרים שרק לפני שבוע הם קיבלו מכתב.
ערן טמיר: אחרי שדיברתי אתם טלפונית ובאי-מיילים ועדיין שום דבר לא התקדם הם ביקשו שאשלח להם עוד פעם הערות בכתב.
ערן טמיר: ארבעה ימים אחרי שהם ביקשו את זה, כולל סוף-שבוע, הם קיבלו את המכתב, והיא אומרת שהיא קיבלה את המכתב לפני שבוע.
ערן טמיר: אלה הערות ישנות, שהם פשוט לא הגיבו עליהן.
ערן טמיר: לכן, אני מבקש גם משאר המשרדים, לקחת את חובת ההיוועצות באופן רציני ולהתייחס להערות שלנו באופן רציני, כי ממילא הן יעלו אחר כך בוועדה.
ערן טמיר: חבל לבזבז את הזמן.
בת שבע נחמיה: חלק מההערות הן הערות חדשות וחלק עלו בוועדה.
בת שבע נחמיה: על מנת לייעל את הדיון בוועדה אנחנו רוצים להביא את טיוטת התקנות העדכנית אחרי שבדקנו את כל הסוגיות החדשות.
ערן טמיר: ביקשתי להיפגש אתם לפני חודש והם לא - - -
דוד טל: אדוני, אנחנו אנשים מבוגרים.
דוד טל: תמצאו את הדרך.
דוד טל: הנושא הראשון: ערעורו של חבר הכנסת אריה אלדד על החלטת הנשיאות בנושא ועידת המזרח התיכון בפריז.
אריה אלדד: בוקר טוב אדוני היושב ראש, חברי הכנסת.
אריה אלדד: ועידת פריז היא האירוע המדיני המרכזי של השבוע.
אריה אלדד: ש יכול להיות שההשלכות שלה לטווח ארוך יהיו משמעותיות מאוד.
אריה אלדד: אני סבור שראוי הכנסת לא תתעלם מהאירוע הזה ותדון בו.
אריה אלדד: המפגש שהיה צפוי ולא היה; לחיצת היד שהיתה או לא היתה; השתתפותו של אחד מסגני היושב ראש מטעם עצמו במשלחת, שלא ברור אם הוא ייצג את כנסת ישראל או את הרשות הפלסטינית.
אריה אלדד: אלה נושאים כבדים לדון בהם.
שלי יחימוביץ': מה יותר מפריע לך יותר, שאסאד סירב ללחוץ את ידו של אולמרט או שטיבי לחץ את ידו?
אריה אלדד: אם הוא רוצה ללחוץ את ידו של טיבי, שייהנה.
משה שרוני: קודם כל אני כועס שלא הזמינו גם אותנו למצעד בשאנז-אליזה, בשביל זה הם הוזמנו.
אריה אלדד: עוד הערה אחת.
אריה אלדד: התבקשתי לייצג לעניין בקשה זאת גם את חבר הכנסת אופיר פינס, שהגיש בקשה דומה והוא בסיור מטעם ועדת הפנים.
דוד טל: סיור חשאי מאוד.
אריה אלדד: לא ממש סודי אבל מסווג.
גדעון סער: אני חושב שלא יכול להיות שכנסת, שיש בה תמיכה לראש הממשלה, לא תגלה אמפתיה לתחנונים ולעליבות ובניסיונות הנואשים שלו ללחוץ את היד של הרודן הסורי.
גדעון סער: אני חושב שלראות את זה היה דבר כל כך פתטי, לנסוע עד פריז.
גדעון סער: אמנם בפריז הוא אמר שהשלום קרוב ושמעולם הוא לא היה יותר קרוב, אבל בכל זאת, אדם שהשלום הוא כמעט בהישג-יד ממנו – ואסד הוא באמת בהישג יד ממנו והוא מתחנן והוא מפיק בשביל סרקוזי ועידה שלמה.
גדעון סער: הופך את אסד לגיבור הוועידה.
גדעון סער: אפילו כמעט שכחו שאולמרט שם.
גדעון סער: כולם התרכזו באסד.
גדעון סער: אני חושב שהמליאה חייבת לדון ולכן אני מציע לאשר את הערעור של חבר הכנסת אלדד.
דוד טל: הרב פרוש, יש לך להוסיף על מה שכבר נאמר?
מאיר פרוש: קודם כל אני מאוד נפגע מהיושב ראש, שאמור להיות גם יושב הראש שלי, כיושב ראש האופוזיציה, שמבקש לקבל רק את הערעור של חבר הכנסת אלדד ולא של חבר הכנסת פרוש.
גדעון סער: פשוט הנושא שלך היה הנושא של הויתורים.
גדעון סער: חבר הכנסת אלדד לא מעלה על דעתו שראש ממשלה כאהוד אולמרט מוכן לוותר על משהו.
גדעון סער: אני מודיע שאני תומך גם בחבר כנסת פרוש.
מאיר פרוש: לכאורה, אם ראש הממשלה היה פה הנושא היה נדון במסגרת סיעתית אתמול במסגרת הצעת אי אמון של מרצ, כי הם ביקשו לדון בנושא הזה.
מאיר פרוש: מאחר וראש הממשלה לא היה פה, הנושא של אי האמון עבר להיות הצעה לסדר, כך שאף סיעה לא יכולה להשתתף.
מאיר פרוש: זאת אומרת, בעצם הדבר הוא נושא מאוד חשוב, מעבר לנימוקים שנשמעו כאן.
מאיר פרוש: לכן אני מבקש שיקבלו את בקשתי.
קולט אביטל: שני דברים, אדוני.
קולט אביטל: קודם כל, כשאנחנו באים לדון בהצעות דחופות לסדר קנה המידה הוא מה דחיפות הנושא.
דוד טל: בדקתי את התקנון כדי לראות אם חבר הכנסת אלדד יכול לייצג את חבר הכנסת פינס.
שלי יחימוביץ': אני אשמח לייצג אותו.
קולט אביטל: הוא מייצג את עצמו, זה בסדר.
קולט אביטל: הנושא הושמע.
קולט אביטל: בדרך כלל אנחנו דנים בנושאים על פי דחיפותם ואם ניתן לשנות עוד משהו, אם זה דבר אופרטיבי.
קולט אביטל: זה קנה המידה הראשון.
קולט אביטל: הדבר השני הוא, שלא היתה תחושה של דחיפות לגבי פסגה שלא נגמרה, בעצם, כשדנו בנושא ושעדיף לדון בנושא כזה כשראש הממשלה ישנו והוא יכול להשיב.
גדעון סער: הוא כבר נמצא.
גדעון סער: עד יום רביעי הוא יהיה.
דוד טל: אנחנו עוברים להצבעה על ערעורו של חבר הכנסת אריה אלדד.
דוד טל: מי בעד קבלת הערעור.
דוד טל: תכף אגע בערעור של אופיר פינס.
מאיר פרוש: מה לגבי הערעור שלי?
דוד טל: אם נקבל את של אלדד, נקבל את שלך אוטומטית.
דוד טל: לגבי אופיר, תכף נדון.
דוד טל: מי בעד קבלת הערעור של חבר הכנסת אלדד?
דוד טל: הצבעה בעד – רוב נגד – 1 נמנעים - אין ערעורו של חבר הכנסת אריה אלדד, נתקבל.
דוד טל: הערעורים של חבר הכנסת אלדד וחבר הכנסת פרוש התקבלו.
דוד טל: לגבי חבר כנסת אופיר פינס, הוועדה צריכה להחליט אם היא מסכימה לדון בהיעדרו.
קולט אביטל: אם הנושא על סדר היום.
ארבל אסטרחן: רק מי שהגיש ערעור ולא נוכח, נחשב כמי שלא הגיש ערעור אלא אם הוועדה החליטה - - -
גדעון סער: באופן עקרוני היועצת המשפטית צודקת אבל אחרי שקיבלנו ערעור אחד, נדמה לי שאנחנו יכולים - - -
מאיר פרוש: לא, אז נאמר בתיקון שהוא לא יוכל להופיע פה.
דוד טל: אז אני אעלה להצבעה – הוא בסיור ועדה ולא בחוץ לארץ או בטיול פרטי.
גדעון סער: גם אם הוא היה בחוץ לארץ באופן פרטי, במקרה הזה זה היה על חשבונו.
דוד טל: רבותי, אנחנו נצביע על הערעור של אופיר פינס.
דוד טל: הצבעה בעד – רוב נגד – אין נמנעים – אין ערעורו של חבר הכנסת אופיר פינס התקבל.